Document ID: 32008R1254

REGOLAMENT TAL-KUMMISSJONI (KE) Nru 1254/2008
tal-15 ta’ Diċembru 2008
li jemenda r-Regolament (KE) Nru 889/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jemenda [jħassar] ir-Regolament (KEE) Nru 2092/91 (1), u partikolarment l-Artikolu 20(3), l-Artikolu 21(2), l-Artikolu 22(2) u l-Artikolu 38(a) tiegħu,
Billi:
(1)
Ir-Regolament (KE) Nru 834/2007, u partikolarment l-Artikolu 20 tiegħu, jistipula l-ħtiġijiet bażiċi għall-produzzjoni tal-ħmira organika. Ir-regoli ddettaljati dwar l-implimentazzjoni ta’ dawk in-neċessitajiet għandhom ikunu stipulati fir-Regolament tal-Kummissjoni (KE) Nru 889/2008 (2).
(2)
Minħabba li għandhom ikunu introdotti d-dispożizzjonijiet għall-produzzjoni tal-ħmira organika, l-ambitu tal-Regolament (KE) Nru 889/2008 issa għandu jinkludi wkoll il-ħmejjer li jintużaw għall-ikel u għall-għalf.
(3)
Bil-ħsieb li tingħata għajnuna lill-bdiewa tal-biedja organika sabiex isibu provvista adegwata ta’ għalf għall-annimali tagħhom u sabiex tkun iffaċilitata l-konverżjoni taż-żona organika, sabiex tintlaħaq it-talba tal-konsumaturi għall-prodotti organiċi li qiegħda dejjem tiżdied, huwa xieraq li jkun permess l-użu ta’ prodotti tal-għalf li jkunu sa 100 % fil-fażi ta’ konverżjoni u li jkunu ġew immanifatturati fl-azjenda tal-bdiewa nfushom, fil-porzjon tal-għalf tal-annimali organiċi.
(4)
Skond l-Anness VI(B) tar-Regolament tal-Kunsill (KEE) Nru 2092/91 (3) kienu permessi biss enżimi li normalment jintużaw bħala għajnuna fl-ipproċessar għall-użu fl-ipproċessar organiku, enżimi li jintużaw bħala addittivi tal-ikel iridu jkunu fil-lista tal-addittivi tal-ikel awtorizzati tal-Anness VI(A)(A.1) għal dak ir-Regolament. Huwa meħtieġ li din id-dispożizzjoni terġa’ tkun introdotta fir-regoli l-ġodda tal-implimentazzjoni.
(5)
Minħabba li l-ħmira mhijiex ikkunsidrata bħala prodott agrikolu fit-tifsira tal-Artikolu 32(3) tat-Trattat u sabiex ikun permess l-ittikkettar tal-ħmira organika bħala organika, huwa meħtieġ li tkun emendata d-dispożizzjoni dwar il-kalkolu tal-ingredjenti. Madankollu, il-kalkolu tal-ħmira u tal-prodotti tal-ħmira bħala ingredjenti agrikoli se tkun obbligatorja mill-31 ta’ Diċembru 2013 ‘il quddiem. Dan il-perjodu ta’ żmien huwa meħtieġ sabiex l-industrija tkun tista’ taddatta ruħha.
(6)
Id-dekorazzjoni tal-bajd mgħolli bil-kuluri hija tradizzjoni f’ċerti reġjuni tal-Unjoni Ewropea matul ċertu perjodu tas-sena. Minħabba li l-bajd organiku jista’ wkoll jingħata l-kulur u jitqiegħed fis-suq, ċerti Stati Membri talbu li jkunu permessi l-kuluri għal dan il-għan. Bord ta’ esperti indipendenti kienu qed jeżaminaw ċerti kuluri u sustanzi differenti oħra għad-disinfezzjoni u l-konservazzjoni tal-bajd mgħolli (4) u kkonkludew li numru ta’ kuluri naturali jistgħu jkunu awtorizzati, flimkien ma’ forom sintetiċi tal-ossidi tal-ħadid u tal-idrossidi tal-ħadid fuq bażi temporanja. Minkejja li din il-produzzjoni hija ta’ karattru lokali u tal-istaġun, huwa xorta waħda xieraq li l-awtoritajiet kompetenti jingħataw il-kapaċità li jagħtu l-awtorizzazzjonijiet rilevanti.
(7)
Kif irrakkomanda bord dwar il-ħmira organika (5) diversi prodotti u sustanzi li huma meħtieġa għall-produzzjoni tal-ħmira organika, tat-taħlitiet u tal-formulazzjonijiet tal-ħmira għandhom ikunu awtorizzati skond l-Artikolu 21 tar-Regolament (KE) Nru 834/2007. L-Artikolu 20 ta’ dak ir-Regolament jipprovdi li s-substrati mmanifatturati organikament biss għandhom jintużaw għall-produzzjoni tal-ħmira organika u l-ħmira organika ma għandhiex tkun preżenti flimkien ma’ ħmira li mhijiex organika fl-ikel organiku u fl-għalf organiku. Madankollu, il-bord tal-esperti rrakkomanda fil-konklużjonijiet tiegħu tal-10 ta’ Lulju 2008 li għandu jingħata permess temporanju għal estratt tal-ħmira li mhux organiku ta’ 5 %, sakemm isir disponibbli l-estratt organiku tal-ħmira, bħala substrat addizzjonali għall-produzzjoni tal-ħmira organika bħala sors ta’ nitroġenu, fosfru, vitamini u minerali. Skond ir-regoli tal-flessibbiltà skond l-Artikolu 22(2)(e) ta’ dak ir-Regolament, għandu jkun awtorizzat estratt tal-ħmira li mhux organiku ta’ 5 % fil-produzzjoni tal-ħmira organika.
(8)
Għalhekk ir-Regolament (KE) Nru 889/2008 għandu jkun emendat skond dan.
(9)
L-emendi għandhom japplikaw mid-data tal-applikazzjoni tar-Regolament (KE) Nru 889/2008.
(10)
Il-miżuri pprovduti f’dan ir-Regolament huma skond l-opinjoni tal-Kumitat Regolatorju dwar il-Produzzjoni Organika,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 889/2008 għandu jiġi emendat kif ġej:
(1)
Fl-Artikolu 1(2), il-punt (d) għandu jitħassar.
(2)
Fl-Artikolu 21, il-paragrafu 1 għandu jinbidel b’dan li ġej:
“1. Bħala medja, il-formula tal-porzjonijiet tal-għalf tista’ tkun magħmula sa 30 % minn prodotti tal-għalf li jkunu fil-fażi ta’ konverżjoni. Meta l-prodotti tal-għalf li jkunu fil-fażi ta’ konverżjoni jkunu ġejjin minn unità tal-azjenda nfisha, dan il-perċentwal jista’ jiżdied sa 100 %.”
(3)
L-Artikolu 27 għandu jiġi emendat kif ġej:
(a)
fil-paragrafu 1(b), għandha tiżdied is-sentenza li ġejja:
“madankollu, l-enżimi li se jintużaw bħala addittivi tal-ikel għandhom jitniżżlu fil-lista mogħtija fis-Sezzjoni A tal-Anness VIII.”
(b)
fil-paragrafu 2 għandu jiżdied il-punt li ġej:
“(c)
il-ħmira u l-prodotti tal-ħmira se jkunu kkalkulati bħala ingredjenti ta’ oriġini agrikola mill-31 ta’ Diċembru 2013 ‘il quddiem.”
(c)
Għandu jiżdied il-paragrafu 4 li ġej:
“4. Għad-dekorazzjoni tradizzjonali bil-kuluri tal-qoxra tal-bajd mgħolli prodott bl-intenzjoni li jitqiegħed fis-suq f’perjodu speċifiku tas-sena, l-awtorità kompetenti tista’ tawtorizza l-użu ta’ kuluri naturali u ta’ sustanzi naturali ta’ kisi għall-perjodu msemmi hawn fuq. L-awtorizzazzjoni tista’ tinkludi forom sintetiċi tal-ossidi tal-ħadid u tal-idrossidi tal-ħadid sal-31 ta’ Diċembru 2013. L-awtorizzazzjonijiet għandhom ikunu nnotifikati lill-Kummissjoni u lill-Istati Membri.”
(4)
Għandu jiddaħħal l-Artikolu 27a li ġej:
“L-Artikolu 27a
Għall-fini tal-applikazzjoni tal-Artikolu 20(1) tar-Regolament (KE) Nru 834/2007, is-sustanzi li ġejjin jistgħu jintużaw fil-produzzjoni, fit-taħlit u fil-formulazzjoni tal-ħmira:
(a)
is-sustanzi mniżżlin fil-lista mogħtija fis-Sezzjoni Ċ tal-Anness VIII ta’ dan ir-Regolament;
(b)
il-prodotti u s-sustanzi msemmija fl-Artikolu 27(1)(b) u (e) ta’ dan ir-Regolament.”
(5)
Fil-Kapitolu 6 tat-Titlu II, għandha tiddaħħal is-Sezzjoni 3a li ġejja:
“S-Sezzjoni 3a
Eċċezzjonijiet tar-regoli ta’ produzzjoni f’dak li għandu x’jaqsam mal-użu ta’ prodotti u ta’ sustanzi speċifiċi fl-ipproċessar skond l-Artikolu 22(2)(e) tar-Regolament (KE) Nru 834/2007
L-Artikolu 46a
Iż-żieda ta’ estratt tal-ħmira li mhux organiku
Fejn japplikaw il-kundizzjonijiet stipulati fl-Artikolu 22(2)(e) tar-Regolament (KE) Nru 834/2007, hija permessa ż-żieda ta’ estratt jew ta’ awtoliżat (‘autolysate’) tal-ħmira li mhumiex organiċi sa 5 % mas-substrat (ikkalkulat bil-materja niexfa) għall-produzzjoni tal-ħmira organika, fejn l-operaturi ma jkunux jistgħu jiksbu estratt jew awtoliżat tal-ħmira mill-produzzjoni organika.
Id-disponibbiltà tal-estratt jew tal-awtoliżat tal-ħmira organika se terġa’ tkun eżaminata sal-31 ta’ Diċembru 2013 bil-ħsieb li din id-dispożizzjoni tiġi rtirata.”
(6)
L-Anness VIII għandu jiġi emendat skond l-Anness ta’ dan ir-Regolament.
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 15 ta’ Diċembru 2008.

Labels: 3
17
16
6